b"\n_START_ARTICLE_\nThomas C. Jerdon\n_START_PARAGRAPH_\nThomas Claverhill Jerdon (1811 \xe2\x80\x93 1872 Norwood) oli englantilainen luonnontieteilij\xc3\xa4: l\xc3\xa4\xc3\xa4k\xc3\xa4ri sek\xc3\xa4 el\xc3\xa4in- ja kasvitieteilij\xc3\xa4._NEWLINE_Jerdon opiskeli Edinburghin yliopistossa. H\xc3\xa4n sai apulaiskirurgin viran It\xc3\xa4-Intian komppaniassa Intiassa, ja my\xc3\xb6hemmin p\xc3\xa4\xc3\xa4kirurgin viran Madrasin alueella._NEWLINE_H\xc3\xa4n alkoi ker\xc3\xa4t\xc3\xa4 lintuja kohta saavuttuaan Intiaan, ja l\xc3\xa4hetti kokoelmansa William Jardinelle m\xc3\xa4\xc3\xa4ritett\xc3\xa4v\xc3\xa4ksi, mutta kun l\xc3\xa4hetys lopulta saapui Jardinelle Skotlantiin, olivat koit tuhonneet kokoelman. Sen j\xc3\xa4lkeen Jerdon luotti omiin m\xc3\xa4\xc3\xa4rityksiins\xc3\xa4, ja julkaisi Madras Journal of Literature and Science julkaisussa luettelonsa Intian linnuista A Catalogue of the Birds of the Indian Peninsula vuosina 1839\xe2\x80\x931840. Luettelo k\xc3\xa4sitti 420 lajia eli l\xc3\xa4hes kaksi kertaa niin monta kuin aikaisemmin W. H. Sykesin julkaisema lista._NEWLINE_1852 h\xc3\xa4net promovoitiin kirurgiksi ja h\xc3\xa4n sai siirron 4. kevyeen ratsuv\xc3\xa4kiosastoon, joka majaili Intian keskiosissa. Jerdon palveli Narmadassa ja Saugorissa vuoden 1857 kapinan aikana. Rauhan palattua h\xc3\xa4n matkusti Darjeelingiin. My\xc3\xb6hemmin h\xc3\xa4net siirrettiin Intian kuvernementtiin, miss\xc3\xa4 h\xc3\xa4n sai rauhassa kirjoittaa k\xc3\xa4sikirjoituksensa Intian selk\xc3\xa4rankaisista. 1868 julkaistiin osat linnuista ja nis\xc3\xa4kk\xc3\xa4ist\xc3\xa4, ja matelijoita k\xc3\xa4sittelev\xc3\xa4 k\xc3\xa4sikirjoitus l\xc3\xa4hti kustantajalle. 28. helmikuuta 1868 h\xc3\xa4n erosi palveluksesta ja matkusti lomalle Assamiin. Toukokuussa 1868 h\xc3\xa4n palasi Englantiin. H\xc3\xa4nen kuoltuaan koevedokset matelijoista vedettiin pois. 1874 Sotheby's, Wilkinson ja Hodge huutokauppasivat useita n\xc3\xa4ist\xc3\xa4 koevedoksista ja niiden mukana Jerdonin alkuper\xc3\xa4isi\xc3\xa4 maalauksia matelijoista._NEWLINE_Jerdonin p\xc3\xa4\xc3\xa4ty\xc3\xb6 oli The Birds of India (1862\xe2\x80\x931864), miss\xc3\xa4 h\xc3\xa4n esittelee yli 1\xc2\xa0000 lajia kahdessa osassa, joista toinen osa oli viel\xc3\xa4 jaettu kahteen niteeseen. T\xc3\xa4m\xc3\xa4 ty\xc3\xb6 oli omistettu lordi Canningille ja lordi Elginille, jotka avustivat ep\xc3\xa4varmassa julkaisuhankkeessa. H\xc3\xa4n kirjoitti my\xc3\xb6s teokset Illustrations of Indian Ornithology (1844), The Game Birds and Wildfowl of India (1864) ja Mammals of India (1874). Jerdon oli laajasti kiinnostunut luonnosta, ja h\xc3\xa4nen kirjoituksensa k\xc3\xa4sitteliv\xc3\xa4t niin kasveja, muurahaisia, sammakkoel\xc3\xa4imi\xc3\xa4, matelijoita, lintuja kuin nis\xc3\xa4kk\xc3\xa4it\xc3\xa4._NEWLINE_Jerdon kuvaili ja nimesi suuren m\xc3\xa4\xc3\xa4r\xc3\xa4n lintuja, muun muassa kentt\xc3\xa4kerttusen."